Bfn-kroegeienaar verkrag glo kelnerinDie eienaar van ŉ sportkroeg in Bloemfontein is in hegtenis geneem nadat hy na bewering Woensdagaand ŉ kelnerin wat aan diens was, verkrag het. Konst. Peter Kareli, woordvoerder van die polisie, het gesê die 23-jarige vrou was in die badkamer toe sy ŉ harde slag gehoor en die deur oopgeswaai het. Die eienaar het glo binnegekom en haar na die vloer toe gedwing waar hy haar verkrag het. Volgens Kareli het die meisie gewag tot haar skof verby was voordat sy die saak by die polisie aangemeld het. “Die eienaar was glo nie onder die invloed van alkohol toe die beweerde voorval plaasgevind het nie,” het hy gesê. Die verdagte is deur die Navalsig-polisie in hegtenis geneem en sal môre in die Bloemfontein-landdroshof verskyn.